ສະຫະລັດອາເມລິກາສະໜັບສະໜຸນວຽກງານສະກັດກັ້ນ ແລະ ຕ້ານການຄ້າມະນຸດຢູ່ລາວ
ລັດຖະບານສະຫະລັດອາເມລິກາ ສະໜັບສະໜູນທຶນ ຈຳນວນ 2.3 ລ້ານ ໂດລາສະຫະລັດ ເຂົ້າໃນໂຄງການຫຼຸດຜ່ອນຄວາມສ່ຽງ ຈາກການຄ້າມະນຸດ ພິທີເຊັນບົດບັນທຶກ ຄວາມເຂົ້າໃຈດັ່ງກ່າວ, ໄດ້ຈັດຂຶ້ນໃນວັນທີ 13 ມັງກອນ ປີ 2020 ລະຫວ່າງ ທ່ານ ວິໄລພົງ ສີສົມຫວັງ ຫົວໜ້າກົມສັງຄົມສົງເຄາະ, ກະຊວງແຮງງານ ແລະ ສະຫວັດດີການສັງຄົມ ແລະ ທ່ານ ນາງ ຊູກຽດ ປັນຍານຸວົງ ຫົວໜ້າໂຄງການ ຕ້ານການຄ້າມະນຸດ (CTIP program) ໂດຍມີ ທ່ານ ນາງ ໃບຄຳ ຂັດທິຍະ ຮອງລັດຖະມົນຕີກະຊວງແຮງງານ ແລະ ສະຫວັດດີການສັງຄົມ, ທ່ານ ນາງ ຣີນາ ບິດເຕີ ເອກອັກຄະລັດຖະທູດສະຫະລັດອາເມລິກາ ປະຈຳລາວ ພ້ອມດ້ວຍພາກສ່ວນກ່ຽວຂ້ອງເຂົ້າຮ່ວມ.
ທ່ານ ນາງ ໃບຄຳ ຂັດທິຍະ ກ່າວວ່າ: ໂຄງການຫຼຸດຜ່ອນຄວາມສ່ຽງ ຈາກການຄ້າມະນຸດ ຈະ ເລີ່ມຈັດຕັ້ງປະບັດ ແຕ່ມື້ລົງລາຍເຊັນເປັນຕົ້ນໄປ ຈົນເຖິງປີ 2020 ເຊິ່ງຈະຈັດຕັ້ງປະຕິບັດຢູ່ ໃນນະຄອນຫຼວງວຽງຈັນ, ແຂວງສະຫວັນນະເຂດ, ຈຳປາສັກ ແລະ ແຂວງສາລະວັນ ໂດຍມີຈຸດປະສົງຫຼຸດຜ່ອນ ການຄ້າມະນຸດ ແນໃສ່ສົ່ງເສີມຄວາມເຂັ້ມແຂງ ໃຫ້ພະນັກງານລັດ, ຜູ້ບັງຄັບ ໃຊ້ກົດໝາຍ, ອຳນາດການ ປົກຄອງທ້ອງຖິ່ນ, ໃນການປະຕິບັດໜ້າທີ່ສະກັດກັ້ນ ແລະ ຕ້ານທຸກ ຮູບແບບຂອງການຄ້າມະນຸດ ແລະ ເພີ່ມທະວີການຊ່ວຍເຫຼືອຜູ້ຖືກເຄາະຮ້າຍ ໃຫ້ສາມາດເຂົ້າ ເຖິງການ ບໍລິການຕ່າງໆ ລວມທັງໂອກາດທາງ ດ້ານເສດຖະກິດ, ການສ້າງອາຊີບ ແລະ ວຽກເຮັດງານທຳ ໃຫ້ກັບກຸ່ມເປົ້າໝາຍ.
ທ່ານ ນາງ ຣີນາ ບິດເຕີ ໄດ້ໃຫ້ຮູ້ວ່າ: ການຢຸດຕິການຄ້າມະນຸດ ຖືເປັນບູລິມະສິດສຳຄັນ ຂອງສະຫະລັດອາເມລິກາ ແລະ ຍິນດີຈະໃຫ້ການສະໜັບສະໜູນຊ່ວຍເຫຼືອ ລັດຖະບານລາວ ໃນວຽກງານສະກັດກັ້ນ ແລະ ຕ້ານການຄ້າມະນຸດ ພ້ອມທັງຈະສືບຕໍ່ເພີ່ມທະວີຮ່ວມມື ຊ່ວຍເຫຼືອ ແລະ ເສີມສ້າງ ສປປ ລາວ ໃຫ້ມີຄວາມເຂັ້ມແຂງ, ໝັ້ນຄົງ ແລະ ສາມາດບັນລຸຕາເປົ້າໝາຍ ການພັດທະນາແບບຍືນຍົງ.
ຂໍຂອບໃຈ
ຂໍ້ມູນ : KPL